貞符
作者：柳宗元
朝代：唐

paragraphs: 於穆敬德，黎人皇之。
惟貞厥符，浩浩將之。
仁函于膚，刃莫畢屠。
澤熯于爨，𩰾炎以澣。
殄厥兇德，乃敺乃夷。
懿其休風，是喣是吹。
父子熙熙，相寧以嬉。
賦徹而藏，厚我糗粻。
刑輕以清，我肌靡傷。
貽我子孫，百代是康。
十聖嗣于理，仁后之子。
子思孝父，易患于已。
拱之戴之，神具爾宜。
載揚于雅，承天之嘏。
天之誠神，宜鑒于仁。
神之曷依，宜仁之歸。
濮沿于北，祝栗于南。
幅員西東，祗一乃心。
祝唐之紀，後天罔墜。
祝皇之壽，與地咸久。
曷徒祝之，心誠篤之。
神協人同，道以告之。
俾彌億萬年，不震不危。
我代之延，永永毗之。
仁增以崇，曷不爾思。
有號于天，僉曰嗚呼。
咨爾皇靈，無替厥符。